FI Euroopan unionin virallinen lehti CE 84/608

(2004/C 84 E/0683)

KIRJALLINEN KYSYMYS E-0509/04

esittäjä(t): José Ribeiro e Castro (UEN) komissiolle

(24. helmikuuta 2004)

Aihe: Venezuela ja portugalilaisen yhteisön nälkä

Tiedotusvälineiden mukaan Portugalin katolinen missio Caracasissa on kertonut, että monella portugalilaisella maahanmuuttajalla on suuria vaikeuksia. Isä Alexandre Mendonça kertoi, että ”tällä hetkellä suurin osa kärsii rahapulasta. Niillä, joilla meni hyvin Venezuelassa, ei mene niin hyvin, ja niillä, joilla ei mennyt hyvin, menee paljon huonommin”. Tilanteen vahvistaa todeksi portugalilaisista yhteisöistä vastaava valtiosihteeri José Cesário, joka luetteli joitakin portugalilaista yhteisöä koettelevia ongelmia. ”On sosiaalisia ongelmia, jotka joissakin tapauksissa heijastuvat mitä mutkikkaimpina tapauksina, varhaislapsuuteen ja eläkeikään liittyviä kysymyksiä, juuriltaan temmattuja portugalilaisia, huumeriippuvuutta”, hän kertoi. José Cesário myönsi, että pitkin maailmaa levittyneillä portugalilaisten maahanmuuttajien yhteisöillä on monia ongelmallisia tilanteita, mutta Venezuelan tilanne on vertaansa vailla.

”Monet tuhannet ihmiset, välistä kodittomat ja suojattomat, kärsivät nälkää suunnattomien vaikeuksien keskellä. Tiedän, että Ranskassa on yhtä kauheita tapauksia, mutta onneksi niitä voidaan ratkaista monella eri tavalla. Venezuelassa tilanne on paljon monimutkaisempi”, hän vahvisti.

Tilanne on hälyttävä ja poikkeaa siitä vauraustasosta, johon Venezuelassa on jo totuttu.

Kysyn komissiolta seuraavaa:

— Tietääkö komissio epäkohdista?

— Mikä on komission arvio näistä ongelmista?

— Mitä komissio on tehnyt tai aikoo tehdä varoittaakseen Venezuelan viranomaisia tilanteesta ja edistääkseen tilanteen ratkaisua?

— Onko komissio valmis tekemään yhteistyötä Portugalin ja Venezuelan hallitusten kanssa ongelman ratkaisemiseksi?

— Onko komissio valmis antamaan hätäapua pyydettäessä?

Christopher Patteriin komission puolesta antama vastaus

(23. maaliskuuta 2004)

Komissio on tietoinen Venezuelan kärsimästä voimakkaasta taloudellisesta laskusuhdanteesta, jota leimaa selvästi negatiivinen kasvu kahtena peräkkäisenä vuonna. Täksi vuodeksi odotettiin taloudellista noususuhdannetta, mutta epävakaa poliittinen tilanne huomioon ottaen se näyttää olevan uhattuna. Venezuelan väestö, erityisesti vähätuloiset tuntevat tilanteen vaikutuksen; joidenkuiden on hankala ostaa sama määrä ruokaa kuin aikaisemmin. Tilanne vaikuttaa myös Venezuelan portugalilaiseen yhteisöön, vaikkakaan komissiolle ei ole tiedotettu erityisistä ongelmista, jotka koskisivat tätä yhteisöä.

Taloudelliset vaikeudet ovat pakottaneet yhtiöitä vähentämään tuotantoaan ja jopa sulkemaan tiettyjä yrityksiä, mikä on vaikuttanut myös tuotantotoimiin osallistuvaan portugalilaiseen yhteisöön. Komission edustusto Caracasissa työskentelee jäsenvaltioiden suurlähetystöjen ja Venezuelassa sijaitsevien kauppakamarien kanssa parantaakseen eurooppalaisten yhtiöiden mahdollisuuksia. Edustustolla on säännölliset yhteydet portugalilaiseen yhteisöön portugalilais-venezuelalaisen kauppakamarin kautta.

Joillakin hallituksen käyttöön ottamilla toimenpiteillä, kuten esimerkiksi hintasäännöstelyllä ja valuuttasäännöstelyllä, on vaikutuksia eurooppalaisiin yhtiöihin, jotka käyvät kauppaa Venezuelan kanssa. Neuvottelut Euroopan suurlähetystöjen ja komission sekä Venezuelan talousviranomaisten välillä ovat johtaneet siihen, että toimenpiteiden kielteiset vaikutukset ovat vähentyneet.

Komissio ei ole saanut yhtään hätäapua koskevaa pyyntöä, eikä sen tietoon ole tullut, että mikään erityinen Venezuelan osa kärsisi vakavasta ruoan puutteesta. Komissio kuitenkin jatkaa taloudellisen tilanteen valvomista määräajoin ja mikäli siltä pyydettäisiin hätäapua, se tutkisi tilanteen tarkkaan.